CELEX: 32022R0466
Language: sl
Date: 2021-12-17 00:00:00
Title: Delegirana uredba Komisije (EU) 2022/466 z dne 17. decembra 2021 o dopolnitvi Uredbe (EU) št. 600/2014 Evropskega parlamenta in Sveta z določitvijo meril za odstopanje od načela, da sisteme odobrenih objav in odobrene mehanizme poročanja nadzoruje Evropski organ za vrednostne papirje in trge (Besedilo velja za EGP)

24.3.2022   
               
               
                  SL
               
               
                  Uradni list Evropske unije
               
               
                  L 96/1
               
            
         DELEGIRANA UREDBA KOMISIJE (EU) 2022/466
         z dne 17. decembra 2021
         o dopolnitvi Uredbe (EU) št. 600/2014 Evropskega parlamenta in Sveta z določitvijo meril za odstopanje od načela, da sisteme odobrenih objav in odobrene mehanizme poročanja nadzoruje Evropski organ za vrednostne papirje in trge
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 600/2014 Evropskega parlamenta in Sveta z dne 15. maja 2014 o trgih finančnih instrumentov in spremembi Uredbe (EU) št. 648/2012 (1) ter zlasti člena 2(3) Uredbe,
         ob upoštevanju naslednjega:
         
                     (1)
                  
                  
                     Glede na čezmejno razsežnost ravnanja s tržnimi podatki, kakovosti podatkov in potrebe po doseganju ekonomije obsega ter za preprečitev škodljivih učinkov morebitnih razlik v kakovosti podatkov in nalogah izvajalcev storitev sporočanja podatkov so bila z Uredbo (EU) 2019/2175 Evropskega parlamenta in Sveta (2) pooblastila za izdajanje dovoljenj in nadzor v zvezi z dejavnostmi izvajalcev storitev sporočanja podatkov v Uniji prenesena na Evropski organ za vrednostne papirje in trge (ESMA).
                  
               
                     (2)
                  
                  
                     Hkrati za sisteme odobrenih objav (v nadaljnjem besedilu: APA) in odobrene mehanizme poročanja (v nadaljnjem besedilu: ARM) velja odstopanje od nadzora ESMA, tako da ti ostajajo pod nacionalnim nadzorom, kadar so njihove dejavnosti omejene pomembnosti za notranji trg.
                  
               
                     (3)
                  
                  
                     Prvič, dejavnosti APA ali ARM je treba obravnavati, kot da so omejene pomembnosti za notranji trg na podlagi relativne količine strank s sedežem v državah članicah, ki niso matična država članica APA ali ARM. Če so storitve, ki jih ponujajo APA ali ARM, v veliki meri čezmejne storitve, se odstopanje ne uporablja. Drugič, pomen za notranji trg bi moral temeljiti na deležu skupnih sporočenih ali objavljenih poslov, ki jih sporočijo ali objavijo posamezni APA ali ARM. Če delež presega najnižji prag, se aktivnosti ne bi smele obravnavati, kot da so omejene pomembnosti za notranji trg. Izračun APA bi moral temeljiti na podatkih o preglednosti, ki se posredujejo v sistem referenčnih podatkov o finančnih instrumentih in v sistem preglednosti finančnih instrumentov, izračun ARM pa na poročilih o poslih, predloženih pristojnim organom.
                  
               
                     (4)
                  
                  
                     Če en gospodarski subjekt upravlja APA in ARM ali več APA in ARM, je odstopanje od nadzora ESMA mogoče le, če so vsi APA ali ARM upravičeni do odstopanja.
                  
               
                     (5)
                  
                  
                     Zaradi zagotavljanja nemotenega delovanja novega nadzornega okvira za izvajalce storitev sporočanja podatkov, kot je določen v členu 4 Uredbe (EU) 2019/2175, bi morala ta uredba začeti veljati nemudoma in se začeti uporabljati čim prej –
                  
               SPREJELA NASLEDNJO UREDBO:
         
            Člen 1
            Ocenjevanje APA in ARM
            
               1.   Sistemom odobrenih objav (v nadaljnjem besedilu: APA) in odobrenim mehanizmom poročanja (v nadaljnjem besedilu: ARM) dovoljenja izdaja in jih nadzoruje pristojni organ države članice, kakor je opredeljen v členu 4(1), točka 26, Direktive 2014/65/EU Evropskega parlamenta in Sveta (3), zaradi njihove omejene pomembnosti za notranji trg, če dejavnosti navedenih APA in ARM v povprečju ne presegajo katerega koli od pragov, navedenih v členu 2 te uredbe. Kadar isti gospodarski subjekt upravlja več kot en APA ali ARM, odstopanje velja le, če dejavnosti nobenega od navedenih APA ali ARM ne presegajo pragov, navedenih v členu 2.
            
            
               2.   Za namen izdaje dovoljenj ocenjevanje meril iz člena 2 temelji na ocenah prihodnjih dejavnosti, ki jih predloži vložnik.
            
            
               3.   Pomembnost dejavnosti APA ali ARM za notranji trg iz odstavka 1 ESMA ponovno oceni vsako leto, prvič pa v letu, ki sledi prvemu polnemu koledarskemu letu po izdaji dovoljenja. Ocenjevanje meril iz člena 2 temelji na podatkih za polno koledarsko leto pred ponovno oceno.
            
            
               4.   Če na podlagi ponovne ocene iz odstavka 3 v dveh zaporednih letih pragovi za odstopanje od nadzora ESMA ali za uporabo njegovega nadzora niso doseženi, sprememba v uporabi nadzora ESMA ali odstopanju od njega začne veljati 1. junija v naslednjem letu.
            
         
         
            Člen 2
            Merila za opredelitev odstopanja od nadzora ESMA
            
               1.   Za APA ali ARM velja odstopanje od nadzora ESMA, če:
               
                           (a)
                        
                        
                           APA ali ARM zagotavlja storitve investicijskim podjetjem ali v imenu investicijskih podjetij, za katera veljajo zahteve po razkritju po trgovanju iz členov 20 in 21 Uredbe (EU) št. 600/2014 ali zahteve glede poročanja iz člena 26 navedene uredbe, v največ treh različnih državah članicah, medtem ko ima vsaj 50 % teh investicijskih podjetij dovoljenje v isti državi članici kot APA ali ARM; in
                        
                     
                           (b)
                        
                        
                           število poslov v zvezi z lastniškimi instrumenti, ki se v skladu s členom 20(1) Uredbe (EU) št. 600/2014 objavijo prek APA, in njihov obseg znaša manj kot 0,5 % skupnega števila poslov ali obsega, ki se objavijo prek vseh APA v skladu s členom 20(1) navedene uredbe, ter število poslov v zvezi z nelastniškimi instrumenti, ki se objavijo prek APA v skladu s členom 21(1), in njihov obseg znaša manj kot 0,5 % skupnega števila poslov ali obsega, ki se objavijo prek vseh APA v skladu s členom 21(1) navedene uredbe; in
                        
                     
                           (c)
                        
                        
                           število poslov, ki se objavijo prek ARM v skladu s členoma 26(1) in 26(7) Uredbe (EU) št. 600/2014, ne presega 0,5 % skupnega števila poslov, ki se objavijo prek vseh ARM v skladu s členoma 26(1) in 26(7) navedene uredbe.
                        
                     
            
               2.   APA in ARM na zahtevo pristojnega organa zagotovi podatke, ki omogočajo ocenjevanje meril, navedenih v odstavku 1, točka (a).
            
         
         
            Člen 3
            Prehodna določba
            ESMA za namene člena 1 izvede začetno oceno meril za odstopanje, navedenih v členu 2. Navedena začetna ocen temelji na podatkih iz prvih šestih mesecev leta 2021.
         
         
            Člen 4
            Začetek veljavnosti in datum začetka uporabe
            Ta uredba začne veljati in se uporabljati tretji dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 17. decembra 2021
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 173, 12.6.2014, str. 84.
         
            (2)  Uredba (EU) 2019/2175 Evropskega parlamenta in Sveta z dne 18. decembra 2019 o spremembi Uredbe (EU) št. 1093/2010 o ustanovitvi Evropskega nadzornega organa (Evropski bančni organ), Uredbe (EU) št. 1094/2010 o ustanovitvi Evropskega nadzornega organa (Evropski organ za zavarovanja in poklicne pokojnine), Uredbe (EU) št. 1095/2010 o ustanovitvi Evropskega nadzornega organa (Evropski organ za vrednostne papirje in trge), Uredbe (EU) št. 600/2014 o trgih finančnih instrumentov, Uredbe (EU) 2016/1011 o indeksih, ki se uporabljajo kot referenčne vrednosti v finančnih instrumentih in finančnih pogodbah ali za merjenje uspešnosti investicijskih skladov, in Uredbe (EU) 2015/847 o informacijah, ki spremljajo prenose sredstev (UL L 334, 27.12.2019, str. 1).
         
            (3)  Direktiva 2014/65/EU Evropskega parlamenta in Sveta z dne 15. maja 2014 o trgih finančnih instrumentov ter spremembi Direktive 2002/92/ES in Direktive 2011/61/EU (UL L 173, 12.6.2014, str. 349).